PATVIRTINTA

VšĮ „Lazdijų turizmo informacinis centras“

direktoriaus 2021 m. gegužės 5 d.

įsakymu Nr.

**VŠĮ „ LAZDIJŲ TURIZMO INFORMACINIS CENTRAS“ PARDUODAMŲ DOVANŲ KUPONŲ NAUDOJIMO SĄLYGOS IR TAISYKLĖS**

 Šis dokumentas nustato VšĮ „ Lazdijų turizmo informacinis centras“ Vilniaus g. 1, Lazdijai dovanų kupono pardavimo sąlygas ir taisykles.

1. VšĮ „ Lazdijų turizmo informacinis centras“ vykdo dovanų kuponų pardavimą, kurio metu fiziniai ir juridiniai asmenys gali atlikti išankstinį apmokėjimą ir gauti tą apmokėjimą patvirtinantį dovanų kuponą, kuriame nurodytą pinigų sumą galima iškeisti įsigyjant paslaugas dovanų kupone nurodytoje paslaugų teikimo vietoje.
2. Dovanų kuponą galima įsigyti internetu www.lazdijai-turizmas.lt, bei VšĮ „ Lazdijų turizmo informacinis centras“ adresais: Vilniaus g. 1, Lazdijai; Janaslavo k. 10, Lazdijų r. sav. Atsiskaičius už pasirinktą dovanų kuponą, jo įsigijimo metu nurodytu el. pašto adresu yra atsiunčiamas elektroninis PDF formato kuponas su nurodytu kupono numeriu. Šis specialus nustatytos formos kuponas su informacija, suteikia jo turėtojui teisę įsigyti pasirinktą paslaugą jos teikimo vietoje.
3. Dovanų kupono savininkas įsipareigoja panaudoti dovanų kuponą jo galiojimo laikotarpiu. Pasibaigus dovanų kupono galiojimo laikui, paslaugos, nurodytos kupone, teikėjas turi teisę nekeisti dovanų kupono į paslaugą. Dovanų kuponas nėra grąžinamas ar keičiamas į pinigus.
4. Dovanų kupono pirkėjui yra suprantama ir jis sutinka su tuo, kad kai kurios paslaugos priklauso nuo sezoniškumo, kai paslaugos teikėjo sezono trukmė, pradžia, pabaiga ar pertraukos sezono metu nėra žinomi iš anksto ir gali priklausyti nuo įvairių aplinkybių, įskaitant, bet neapsiribojant, paslaugos tiekėjo sprendimus.
5. Sąskaitos faktūros už dovanų kuponus yra išrašomos tik po dovanų kupono panaudojimo, pateikus dovanų kupono atsiskaitymo čekį. Pirkėjui pageidaujant išrašomas perdavimo –priėmimo aktas už įsigytą dovanų kuponą. Dėl perdavimo – priėmimo akto reikia kreiptis el. paštu turizmas@lazdijai.lt.
6. Dovanų kuponas turi unikalų kupono numerį, todėl juo galima pasinaudoti vieną kartą.
7. Jei dovanų kuponas yra sugadintas taip, kad neįmanoma nuskaityti kupono numerio, juo atsiskaityti už paslaugą negalima, toks kuponas nepriimamas, pinigai už jį negrąžinami ir jis nėra keičiamas į kitą ar naują kuponą. Pamestas ir kitaip sugadintas dovanų kuponas nekeičiamas ir jo dublikatas neišduodamas.
8. Nuo dovanų kupono įsigijimo momento kupono turėtojas yra asmeniškai atsakingas už jo saugumą. Dovanų kupono savininkas užtikrina, kad kupono identifikaciniai duomenys (numeris ir kt. informacija) nepateks į trečiųjų asmenų rankas (kurie, pasinaudoję svetimo dovanų kupono identifikaciniais numeriais, galėtų suklastoti kuponą, juo pasinaudoti ar kitaip pakenkti kupono turėtojo interesams). Dovanų kupono turėtojas, sužinojęs, kad jo kupono identifikaciniai duomenys gali būti žinomi tretiesiems asmenims, privalo nedelsiant pasinaudoti šiais kuponais arba kreiptis į teisėsaugos institucijas. Nuo dovanų kupono pardavimo/pateikimo turėtojui pardavėjas už kupono saugumą neatsako.
9. Pirkėjas, įsigydamas dovanų kuponą, sutinka su šiomis dovanų kupono sąlygomis ir taisyklėmis. Pirkėjas, įsigijęs dovanų kuponą ir vėliau jį perleisdamas kitam asmeniui, įsipareigoja tą asmenį informuoti apie šias sąlygas ir taisykles.